Til tross for coronaviruset, går det meste som normalt hos Tolletaten på postterminalen på Lørenskog. Pakker fra utlandet kommer fremdeles i hopetall hver eneste dag.

Nettshopping har i alle fall ikke blitt mindre utbredt hos nordmenn med hjemmekontor og karantene. April er normalt tida hvor Tolletaten gjør funn av både «eksamensdop» og anabole steroider bestilt av personer som skal sikre seg en muskuløs sommerkropp i god tid.

Selv om eksamener er avlyst i hopetall og treningssentrene stengt, er det lite endring å spore i bestillingsmønsteret hos det norske folk.

- Store mengder

Den siste tida er det imidlertid særlig en varetype som har tatt seg kraftig opp. Kontorsjef hos Tolletaten, Lars Teigen, humrer når han skal fortelle om trenden som har utspilt seg de siste ukene.

- Det er helt klart en type vare som har hatt den mest markante økninga siste tida hos oss, og det er sex-leketøy. Det er store mengder. Vi har aldri sett en slik oppsving før, forteller Teigen.

- Strømmer på

Leketøy i alle fasonger og størrelser kommer ifølge kontorsjefen til landet fra en rekke land og bestilles av både menn og kvinner.

- Jeg har daglig kontakt med de som undersøker pakker på terminalene. De sier dette strømmer på om dagen. Det er en jevn strøm av slike varer til vanlig, men nå er det et helt annet nivå, forteller Teigen.

Skru På Lyd Error Error UTEN EN TRÅD: Her står deltakerne klare i forkant av Roskildefestivalens berømte nakenløp. Dagbladets reporter kledde også av seg i solidaritet med deltakerne. Video: Kristian Ridder-Nielsen / Dagbladet Vis mer

Han understreker at ingen av varene blir stoppet av Tolletaten, og at kjøperne dermed får det de har bestilt. Tolletaten leter heller ikke etter sex-leketøyene.

- Men vi ser det på røntgen og finner det når vi åpner og undersøker pakker. En del av leketøyene er vel det man kan kalle av den lett gjenkjennelige formen, sier Teigen, som legger til at den svake kronekursen ikke ser ut til å ha skremt nordmenn fra å bestille akkurat denne varetypen fra utlandet.

OPPSVING: Kontorsjefen sier de har et sett et helt annet nivå enn normalt av import av sex-leketøy. Vis mer

Salgsboom flere steder

Også norske forhandlere av sex-leketøy har den siste tida merket en kraftig oppgang i salget. Da Børsen i slutten av mars var i kontakt med Kondomeriet, var det en fornøyd presseansvarlig, Marthe Sørflaten, som uttalte seg. De hadde da registrert en markant økning i omsetningen de siste ukene.

- Økningen ligger på hele 47 prosent. Vi har sett på perioden fra torsdag 12. mars til søndag 22. mars, sammenliknet med tilsvarende periode i ukene før, altså torsdag 27. februar til søndag 8. mars, sa Sørflaten til Børsen, og la til:

- Kondomeriet kan også se en markant økning i konverteringer. Folk er målbevisste inne på nettsida vår, og tallene kan tyde på at flere planlegger kosen.